
KLASA: 551-03/26-01/31
URBROJ: 2176-4-01-26-1
Novska, 24. lipnja 2026.	
											                                                                 				                              
Na temelju članka 73. stavak 1. Zakona o rodiljnim i roditeljskim potporama („Narodne novine“ broj 152/22, 34/25) i članka 37. Statuta Grada Novske („Službeni vjesnik“ broj 8/21 i 13/23), Gradsko vijeće Grada Novske na 7. sjednici  održanoj dana 24. lipnja  2026. godine donijelo je

ODLUKU 
o izmjenama Odluke o novčanim  i drugim roditeljskim potporama 
za novorođeno dijete na području Grada Novske


Članak 1. 
U Odluci o novčanim i drugim roditeljskim potporama za novorođeno dijete na području Grada Novske  („Službeni vjesnik“ broj 14/24) u članku 1. stavak 2. mijenja se i glasi: 

„(2)Pod izjednačenim osobama s roditeljima iz prethodnog stavka smatraju se posvojitelji, skrbnici i udomitelji novorođenog djeteta koji imaju ispravu izdanu od zakonom ovlaštenog tijela o statusu posvojitelja, skrbnika ili udomitelja djeteta za koje podnose zahtjev za potporu.“

Članak 2.
Članak 3. mijenja se i glasi:

„(1) Novčana potpora za novorođeno dijete „ KOLICA ZA NOVLJANSKOG KLINCA“  iznosi i isplaćuje  se  na sljedeći način:
· za 1. (prvo) dijete u obitelji novčana potpora iznosi 1.000,00 eura,  a  isplaćuje  se u dva jednaka obroka od 500,00 eura  u 2 (dvije) kalendarske godine.  
· za 2. (drugo) dijete u obitelji novčana potpora iznosi 2.000,00 eura, a   isplaćuje se u jednakim godišnjim obrocima od 500,00 eura u 4 (četiri) kalendarske godine.  
· za 3. (treće) i svako sljedeće dijete u obitelji novčana potpora iznosi 10.000,00 eura, a  isplaćuje se u jednakim godišnjim obrocima od 1.000,00 eura  u 10 (deset) kalendarskih godina.  

(2) Prvi obrok  izvršava se u roku šest mjeseci nakon što rješenje o ostvarivanju prava na potporu postane pravomoćno i izvršno, uz prethodnu ispunjenost svih uvjeta iz ove Odluke, a sljedeći obroci  isplaćuju se u roku šest mjeseci od donošenja zaključka o opravdanosti  isplate svakog sljedećeg obroka, temeljem prethodno dostavljenog i od roditelja popunjenog obrasca o ispunjenosti uvjeta za daljnju isplatu, s prilogom dokaza o prebivalištu za sebe i dijete,  a što je roditelj  Upravnom odjelu dužan dostaviti  u mjesecu rođenja djeteta.

(3) U slučaju smrti djeteta za koje je podnesen zahtjev za isplatu naknade za novorođenče, roditelju će se odobriti sredstva u iznosu od 500,00 eura jednokratno.

(4) U slučaju smrti djeteta  nakon isplaćene bilo koje godišnje  novčane potpore roditeljima, daljnje isplate do punog iznosa odobrene potpore se obustavljaju.

(5) U slučaju iz stavka 3. ovog članka roditelj ne ostvaruje  pravo na potporu u naravi. „ 

Članak 5. mijenja se i glasi:

“(1)Pravo na novčanu potporu za novorođeno dijete – „Kolica za novljanskog klinca“ te pravo na potporu u naravi „Novljanski paket za bebe” može se  ostvariti pod sljedećim uvjetima:

· da dijete ima hrvatsko državljanstvo, prijavljeno prebivalište na području Grada Novske te  da boravi na području Grada Novske,
· da je dijete rođeno u Republici Hrvatskoj i da nije proteklo 3 (tri) mjeseca od rođenja djeteta, osim u slučaju opisanom u podstavku 4. ovog stavka,
· da roditelji  ili s njima izjednačene osobe imaju prijavljeno prebivalište i borave  na području  Grada Novske, jedno od njih najkasnije  na dan rođenja djeteta, a drugo  najmanje godinu dana prije rođenja djeteta,
· da posvojitelj, skrbnik ili udomitelj djeteta za koje podnose zahtjev ima ispravu o priznatom statusu posvojitelja, skrbnika ili udomitelja djeteta izdanu od zakonom ovlaštenog tijela i potvrdu istog tijela o tom  statusu u vrijeme podnošenja zahtjeva za potporu, ne stariju od 15 dana, da dijete za koje se podnosi zahtjev za potporu nije starije od 6 (šest) mjeseci te da roditelji djeteta prethodno nisu ostvarili pravo na potporu za to dijete, osim kada je u pitanju posvojenje djeteta. 

(2) Pravo iz stavka 1. ovoga članka mogu ostvariti:  

· roditelji koji  kumulativno ispunjavaju uvjete iz stavka 1. podstavaka 1-3 ovog članka, 
· posvojitelji, skrbnici ili udomitelji  djeteta  koji  kumulativno ispunjavaju uvjete iz stavka 1. podstavaka 1 - 4 ovog članka.”

Članak 4.
Članak 6. mijenja se i glasi:

„(1) Pod prethodno rođenom djecom u obitelji novorođenog djeteta smatraju se  djeca do 18. godine života i starija od 18. godine ako se nalaze na redovnom školovanju u srednjoj školi ili visokom učilištu, pod uvjetom da od rođenja do dana podnošenja zahtjeva imaju isto prebivalište i boravište kao i podnositelj zahtjeva, osim u slučaju ako je boravište promijenjeno u mjestu redovnog školovanja. 

(2) U slučaju kada je roditelj ili s njima izjednačena osoba zasnovala novi brak ili novu izvanbračnu zajednicu u kojoj je rođeno dijete za koje  se podnosi zahtjev za potporu, a isti ima djecu iz prethodnog braka ili izvanbračne zajednice,  ta djeca će se ubrajati kao prethodno rođena djeca u novoj obitelji, ako se radi o djeci do 18. godine života i starijoj od 18. godine ako se nalaze na redovnom školovanju u srednjoj školi ili visokom učilištu te ako od rođenja do dana podnošenja zahtjeva imaju isto prebivalište i boravište kao i roditelj koji je zasnovao novi brak ili novu izvanbračnu zajednicu, osim u slučaju ako je boravište promijenjeno u mjestu redovnog školovanja.  

(3) Ispunjavanje  uvjeta  iz stavka 1. i 2. ovog članka mora se dokazati odgovarajućim potvrdama ovlaštenih tijela i ustanova.

(4 )U slučaju iz stavka 2. ovog članka, zahtjevu treba priložiti, osim druge tražene  dokumentacije iz ove Odluke i  potvrde o prebivalištu za djecu koja su rođena u prethodnom braku ili izvanbračnoj zajednici iz kojih je vidljiv tijek prebivanja djeteta od njegovog rođenja do danas, ne stariju od 15 dana u trenutku podnošenja zahtjeva.

(5)Prethodno rođena djeca u obitelji neće se ubrajati u ranije rođenu djecu ukoliko su ista dana na posvojenje ili oduzeta roditeljima  pravomoćnom odlukom ovlaštenog tijela te povjerena na skrb drugim fizičkim ili pravnim osobama.“ 

Članak 5.
U članku 7. stavak 2. mijenja se i glasi:

„(2)Zahtjev se podnosi Upravnom odjelu na službenom obrascu ili kroz sustav e-Novorođenče, i to najkasnije u roku  3 (tri) mjeseca od dana rođenja djeteta, osim u slučaju da zahtjev na vrijeme nije podnesen iz opravdanog razloga: 

· duže bolesti djeteta za koje se ostvaruje potpora ili duže bolesti ovlaštenog podnositelja zahtjeva koja se Upravnom odjelu dokazuje potvrdom ovlaštenog liječnika,
· u slučaju nastupa više sile za koju se Upravnom odjelu dostavljaju odgovarajući dokazi (potvrde ovlaštenih tijela i druge javne isprave iz kojih se na nedvojben način može utvrditi postojanje više sile koja je isključiv uzrok kašnjenja u podnošenju zahtjeva).
· u slučaju iz članka 5., stavak 1., podstavak 4. Odluke.“

Stavak 6. mijenja se i glasi:

„(6) O izvršenju rješenja kojim je utvrđeno pravo na višegodišnju isplatu odobrenog iznosa novčane potpore Upravni odjel će za drugu i svaku sljedeću godišnju  isplatu, temeljem dokaza dostavljenog od roditelja – potvrde o prebivalištu za sebe i dijete te pribavljanja podataka o boravištu i prijavi privremenog odlaska izvan Republike Hrvatske za podnositelja zahtjeva i za dijete za koje je odobrena potpora,  utvrđivati opravdanost daljnjih isplata.“

Članak 6.
Članak 9. mijenja se i glasi:

„(1) Zahtjevu  za ostvarivanje prava na novčanu potporu i potporu u naravi  obvezno se prilažu slijedeći dokazi:

1. Rodni list, domovnica i uvjerenje o prebivalištu ili potvrdu o prijavi prebivališta za živuće  novorođeno dijete, 
2. Rodni listovi za ranije rođenu živuću djecu u trenutku podnošenja zahtjeva te uvjerenje o prebivalištu i boravištu za  postojeću djecu u obitelji, ne starije od 15 dana na dan podnošenja zahtjeva za potporu,
3. Potvrde o prebivalištu i boravištu  roditelja, 
4. Izjava o boravku na području Grada Novske  (izjava je sastavni dio obrasca zahtjeva za potporu), 
5. Izjavu o suglasnosti podnositelja zahtjeva da davatelj potpore može provjeravati činjenice o danim izjavama iz zahtjeva za potporu u trenutku odlučivanja,  dvije godine nakon konačne isplate  dodijeljene potpore (izjava je sastavni dio  obrasca zahtjeva za potporu),
6. IBAN tekućeg računa, žiro-računa ili računa zaštićenih primanja podnositelja zahtjeva na koji će se vršiti isplata novčane potpore,
7. ispravu o priznatom statusu posvojitelja, skrbnika ili udomitelja djeteta izdanu od zakonom ovlaštenog tijela i potvrdu istog tijela o tom  statusu,
8. Sve druge isprave i dokaze koji se spominju u ovoj  Odluci.

(2) Upravni odjel će za novorođeno dijete,  roditelje i prethodno rođenu živuću djecu po službenoj dužnosti pribaviti podatke o prijavljenom boravištu te  podatke o prijavi privremenog odlaska izvan Republike Hrvatske.“

Članak 7.
(1) Ova Odluka primjenjuje se na sve zahtjeve za potporu podnesene nakon stupanja Odluke na snagu.

(2) Na postupke započete prije stupanja na snagu ove Odluke primjenjuje se Odluka o novčanim i drugim roditeljskim potporama za novorođeno dijete na području Grada Novske  („Službeni vjesnik“ broj 14/24).

Članak 8.
Ova Odluka stupa na snagu osmoga dana od dana objave u  „Službenom vjesniku“ Grada Novske.

SISAČKO-MOSLAVAČKA ŽUPANIJA
GRAD NOVSKA
GRADSKO VIJEĆE
                    Predsjednik
							                                                 Ivica Vulić

